**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 01.02.2020, ora 08.00 – 02.02.2020, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 02.02.2020, ora 7.00**

**RÂURI**

**Debitele au fost** **în creștere,** ca urmare a efectului combinat al precipitațiilor lichide căzute în interval, cedării apei din stratul de zăpadă și propagării pe râurile din bazinele superioare ale Vișeului, Izei, Turului, Someșului, Lăpușului, Crasnei, Barcăului, Someșului Mic, Mureșului, Arieșului, Begăi, Timișului, Bârzavei, Moraviței, Carașului, Nerei, Buzăului, Bistriței, Moldovei, bazinele superioare și mijlocii ale Crișurilor și bazinul inferior al Mureșului și relativ staționare pe celelalte râuri.

Creșteri izolate de niveluri și debite ca urmare a cedării apei din stratul de zăpadă s-au mai înregistrat și pe unele râuri mici din zonele de munte.

Formațiunile de gheață (gheață la maluri, pod de gheață) existente în majoritatea bazinelor hidrografice, cu excepția râurilor din zonele de deal și câmpie din Crișana, Banat, Oltenia, Muntenia și din Dobrogea, au fost în diminuare și restrângere.

Predomină podul de gheață în bazinele superioare ale Mureşului, Bistriței și în bazinul superior și mijlociu al Oltului.

Debitele se situează, în general, la valori cuprinse între 30-90% din mediile multianuale lunare şi mai mici (sub 30% din normalele lunare) pe râurile din bazinele hidrografice: Crasna, Moravița, Bârlad, Jijia, pe cursul inferior al Trotuşului, pe unii afluenţi ai Someşului (Bistriţa, Ilişua, Lonea, Fizeș, Lăpuş), Mureşului (Luţ, Comlod, Feernic, Vişa, Râul Mare), Jiului inferior (Coșuștea, Amaradia), Oltului (Homorod, Hârtibaciu, Lotru, Cerna, Beica, Cungrișoara) și ai Argeșului (Râul Doamnei, Dâmbovnic).

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi în creștere** ca urmare a efectului combinat al precipitațiilor căzute în interval, cedării apei din stratul de zăpadă și propagării pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Bega, Timiș, Bârzava, Moravița, Caraș, Nera, bazinele superioare ale Mureșului, Jiului, Buzăului, Bistriței, Moldovei, bazinul superior și mijlociu al Oltului, bazinul inferior al Mureșului și relativ staționare pe celelalte râuri.

Creșteri mai însemnate de niveluri și debite ca urmare a precipitațiilor mai importante cantitativ prognozate și cedării apei din stratul de zăpadă se pot înregistra pe râurile din Maramureș.

Creșteri izolate de niveluri și debite ca urmare a cedării apei din stratul de zăpadă se pot înregistra și pe unele râuri mici din zonele de munte din sudul țării.

Formațiunile de gheață (gheață la maluri, pod de gheață) existente în majoritatea bazinelor hidrografice, cu excepți râurilor din zonele de deal și câmpie din Crișana, Banat, Oltenia, Muntenia și din Dobrogea vor fi în diminuare, restrângere și eliminare.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) **î**n intervalul 01-02.02.2020 **a fost în creștere ușoară, având valoarea de 2700 mc/s**, sub media multianuală a lunii **februarie (5300 mc/s).**

În aval de Porţile de Fier debitele au fost în creștere pe sectorul Gruia–Calafat și în scădere pe sectorul Bechet–Tulcea.

**Debitul la intrarea în ţară** (secţiunea Baziaş) **va fi** **în creștere (2800 mc/s).În aval de Porţile de Fier debitele vor fi în creştere pe sectorul Gruia–Bechet, relativ staționare pe sectorul Corabia– Turnu Măgurele şi în scădere pe sectorul Zimnicea–Tulcea.**

**2.** **Situaţia meteorologică în intervalul 01.02.2020, ora 08.00 –02.02.2020, ora 06.00**

**În ţară,** vremea s-a menținut deosebit de caldă pentru această dată în cea mai mare parte a teritoriului, astfel încât temperaturile maxime s-au situat între 3 grade la Târgu Lăpuș și Bistrița și 20 grade la Calafat, Titu și Târgoviște. Cerul a fost variabil, cu înnorări ziua în nord, centru și est, iar noaptea în vest, sud-vest și centru. Pe spații mici s-au semnalat ploi slabe în Banat, Crișana, Maramureș, Moldova și izolat în Transilvania și Dobrogea. Punctiform, la munte, au fost precipitații mixte. Vântul a suflat slab și moderat, cu intensificări pe crestele montane, unde temporar rafalele au fost de până la 100-110 km/h. Stratul de zăpadă era prezent în cea mai mare parte a zonei montane și măsura până la 119 cm în Munții Făgăraș, la peste 2000 m altitudine, și doar izolat în Maramureș și în Transilvania, până la 3 cm. La ora 06.00, se înregistrau valori termice cuprinse între -3 grade la Târgu Logrești și 13 grade la Piatra Neamț. Izolat în Maramureș și în Transilvania a fost ceață.

**Observație:** *în intervalul de diagnoză au fost în vigoare 12 atenționări meteorologice cod galben de fenomene meteorologice periculoase imediate, emise după cum urmează: 7 de SRPV Cluj, 2 de SRPV Sibiu, 2 de SRPV Bacău și 1 de CNPM pentru Muntenia.*

**La Bucureşti,** vremea a fost frumoasă și deosebit de caldă pentru această dată. Cerul a fost variabil, iar vântul a suflat slab și moderat. Temperatura maximă a fost de 18 grade la stațiile meteo Băneasa și Filaret și 17 grade la Afumați, iar la ora 06.00 se înregistrau 6 grade în Băneasa, 7 grade la Filaret și 8 grade la Afumați.

**3. Prognoza meteorologică în intervalul 02.02.2020, ora 08.00 –03.02.2020, ora 8.00**

**În ţară,** vremea va fi cu mult mai caldă decât normal în prima decadă a lunii februarie, astfel că temperaturile maxime se vor încadra în general între 8 și 18 grade, iar cele minime între 0 și 10 grade. În vestul, nordul și centrul țării cerul va avea înnorări și va ploua pe arii extinse, cu precădere la începutul zilei și din nou noaptea; în zonele montane vor fi precipitații mixte și condiții de polei, iar noaptea, la altitudini mari, vor predomina ninsorile. Pe spații restrânse, în special în Maramureș și la munte, se vor cumula cantități de apă de peste 20...30 l/mp. În partea de sud și sud-est a teritoriului cerul va fi variabil, cu înnorări temporare și doar izolat ploi slabe. **Vântul va sufla tare la munte, îndeosebi pe creste, cu rafale de peste 80...100 km/h, local spulberând zăpada, iar noaptea determinând viscol în masivele înalte**; intensificări locale și temporare ale vântului vor fi și în celelalte zone, cu viteze în general de 45...55 km/h.

**La Bucureşti** vremea va fi cu mult mai caldă decât normal în prima decadă a lunii a lunii februarie, cu o maximă a temperaturii aerului de 16...17 grade și o minimă de 4...6 grade. Cerul va fi variabil, cu înnorări temporare, iar vântul va suflat moderat, cu intensificări de până la 40...45 km/h.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

**A.R.B.D.D.** **Tulcea:**

-informează că la data de 01.02.2020, în jurul orei 19:00, a izbucnit un incendiu de vegetație uscată în zona localității Somova, pe raza Districtului Ecologic Tulcea; se va reveni cu informații;

-revine cu informații despre incendiul izbucnit la data de 31.01.2020, în jurul orei 17.40, în zona de nord-est a Lacului Parcheș, pe raza Districtului Ecologic Tulcea. Acesta a afectat o suprafață de cca 4 ha de vegetație uscată și stuf și s-a stins de la sine în aceeași zi, în jurul orei 23:30.

**G.N.M.-C.J. Constanța** informează telefonic că în data de 01.02.2020, în jurul orei 13:27, a izbucnit un incendiu de vegetație uscată și stuf pe DN22C, în zona localității Făclia. Se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE